
Hovedregler for økonomiforvaltningen ved Universitetet i Tromsø 

Innledning

Utdannings- og forskningsdepartementet (UFD) oversendte 7. desember 2004 Hovedinstruks om økonomiforvaltningen ved universiteter- og høgskoler og ba institusjonene tilpasse sitt interne regelverk til ny Hovedinstruks.

I Hovedinstruksen heter det i pkt 2.2:

”Styret skal innenfor de rammer som er trukket opp av Utdannings- og forskningsdepartementet fastsette hovedregler for økonomiforvatningen ved institusjonen. Styret må også fastsette regler om ansvarsforhold og delegering av myndighet.

Direktøren skal fastsette retningslinjer som presiserer hvordan de enkelte funksjoner i økonomiforvaltningen skal utføres på de ulike nivåer eller organisatoriske enheter.

Ansvaret for å utforme regler er delt mellom styre og direktør. I samsvar med bestemmelsene i pkt 2.1 skal styret fastsette hovedregler for økonomiforvaltningen ved institusjonen, og regler for ansvarforhold og delegering av myndighet. Direktøren fastsetter og gir regler for hvordan økonomiforvaltningsoppgavene skal gjennomføres ved institusjonen.”.
I denne styresaken legger direktøren fram forslag til de hovedregler som etter første avsnitt i foregående sitat skal fastsettes av styret (vedlegg 1).

Direktøren vil etter at hovedreglene er fastsatt gå videre med arbeidet med å fastsette de retningslinjene som nevnes i sitatets andre avsnitt. Disse retningslinjene skal ikke legges fram for styret for godkjenning.

Det vises også til dokumentet ”Hovedinstruks fra Utdannings- og forskningsdepartementet om økonomiforvaltningen ved universiteter og høgskoler - orientering om hovedpunkter og plan for det videre arbeidet” som ble lagt fram til orientering i styremøte 14./15. februar 2005. 
Hovedreglene er bygd opp som supplement til Reglement for økonomistyring i staten med tilhørende Bestemmelser om økonomistyring i staten samt Hovedinstruksen fra UFD. Bestemmelsene i ovennevnte dokumenter er i hovedsak ikke gjengitt i hovedreglene. Ved bruk av hovedreglene må man derfor også forholde seg til de punkter i det overordnede regelverket det er henvist til.

Instrukshierarkiet ser altså slik ut:

1) Reglement for økonomistyring i staten med tilhørende Bestemmelser om økonomistyring i staten

2) Hovedinstruks fra UFD om økonomiforvaltningen ved universiteter og høgskoler.

3) Hovedregler for økonomiforvaltningen ved Universitetet i Tromsø (fastsettes av universitetsstyret)

4) Direktørinstruks for økonomiforvaltningen ved Universitetet i Tromsø (fastsettes av direktøren, planlegges ferdigstilt høsten 2005).

Vedlagt følger som vedlegg 2 og 3 Reglement for økonomistyring i staten med tilhørende Bestemmelser om økonomistyring i staten og Hovedinstruks fra UFD om økonomiforvaltningen ved universiteter og høgskoler.

Kommentarer til de nye hovedreglene

Den nye Hovedinstruksen bygger på det samme hovedmønster vedrørende ansvarsfordeling mellom institusjonenes styre og direktør som tidligere og gir hovedsakelig bestemmelser på samme myndighetsområder. Forslaget til reviderte hovedregler (som erstatter hovedregler fastsatt 25. juni 1998) er derfor i stor grad bygd opp etter samme struktur som de gamle hovedreglene. 

Det er tatt inn bestemmelser i hovedreglene på noen nye områder som tidligere har vært regulert særskilt. Dette gjelder forvaltning av statens eierinteresser, eksternt finansiert virksomhet, innkjøpsreglement og rutiner for rapportering av datagrunnlag til finansieringssystemet. 

I Hovedinstruksen er det lagt til grunn at det operative ansvaret tilligger direktøren, mens styret har et overordnet ansvar for at virksomheten drives i samsvar med regler og rammeverk. Universitetsdirektøren har i arbeidet med de nye hovedreglene lagt vekt på å klargjøre denne ansvarsdelingen mellom institusjonens styre og direktør. Det vises i denne forbindelse også til arbeidet med å fastsette instrukser for ledere og styrer ved universitetet.

Forslag til vedtak

Hovedregler for økonomiforvaltningen ved Universitetet i Tromsø fastsettes i samsvar med universitetsdirektørens forslag. Hovedreglene trer i kraft fom. 1. juni 2005.

Tromsø, 12.05.2005

	Jan Larsen
	

	universitetsdirektør
	

	
	Håvard Bekkelund

	
	personal- og økonomidirektør


Vedlegg 1:
Forslag til nye hovedregler for økonomiforvaltningen ved Universitetet i Tromsø

Vedlegg 2: 
Reglement for økonomistyring i staten med tilhørende Bestemmelser om økonomistyring i staten, fastsatt 12. desember 2003.

Vedlegg 3: 
Hovedinstruks fra Utdannings- og forskningsdepartementet om økonomiforvaltningen ved universiteter og høgskoler, fastsatt 6. desember 2004.

Vedlegg 4: 
Hovedregler for økonomiforvaltningen ved Universitetet i Tromsø, fastsatt av universitetsstyret 25. juni 1998. 

